## Ruth Merino exigix al Govern central un finançament addicional suficient per a situar la Comunitat Valenciana “en el nivell que li correspon per justícia i equitat”

*** La consellera urgix la ministra a posar xifres al seu anunci d’una major aportació de recursos de l’Estat al sistema de finançament
* La titular de les finances valencianes reclama que els criteris de repartiment “es negocien amb totes les autonomies, en un marc multilateral i respectuós amb la igualtat entre territoris”**

La consellera d’Hisenda i Economia, Ruth Merino, ha defés que el nou sistema de finançament autonòmic, en el qual el Govern central s’ha compromés a injectar més recursos de l’Estat perquè totes les comunitats autònomes augmenten els seus ingressos actuals, ha de garantir a la Comunitat Valenciana un augment de fons suficient per a situar-la “en el nivell que ens correspon per justícia i equitat”.

Merino ha manifestat que és “primordial” que la ministra María Jesús Montero concrete com més prompte millor “quants recursos més posarà en el sistema” i ha reclamat que siga una quantia suficient per a permetre la suficiència de totes les comunitats autònomes i, sobretot, per a “reduir eixa bretxa en la qual la Comunitat Valenciana està sempre en el furgó de cua”.

Ruth Merino s’ha pronunciat en estos termes durant la clausura del Dia de l’Economista, organitzat pel Col·legi d’Economistes de València (COEV), acte en el qual també ha intervingut el director executiu de la Fundació Fedea, Ángel de la Fuente, amb una conferència sobre la situació actual i les perspectives del sistema de finançament autonòmic.

“Totes les comunitats mereixem un sistema just, suficient, equitatiu”, ha continuat la consellera d’Hisenda, qui ha reiterat que qualsevol avanç en esta matèria ha de negociar-se “amb totes les autonomies, en un marc realment multilateral i respectuós amb la igualtat entre territoris”.

La titular de les finances autonòmiques ha insistit durant la seua intervenció que l’infrafinançament “no és una abstracció tècnica, sinó un problema real que afecta directament tota la societat valenciana, ja que la Comunitat Valenciana presta els mateixos servicis essencials que qualsevol altra autonomia, però amb menys ingressos que la resta de comunitats autònomes”.

“També ens espenta a un dèficit que no prové d’un excés de gasto, sinó de la falta d’ingressos perquè, encara que complim la regla de gasto, incorrem en dèficit perquè el sistema no cobrix el cost real dels servicis”, ha lamentat Merino.

A més, ha subratllat que la “vulnerabilitat financera” a la qual es veu abocada la Comunitat Valenciana s’ha agreujat enguany perquè, per primera vegada en tretze anys, “el Govern d’Espanya no ha habilitat l’extraFLA, un mecanisme que permetia finançar l’excés de dèficit provocat per l’infrafinançament i poder pagar, encara que tard, els proveïdors”.

Amb tot, la consellera ha reconegut albergar “escepticisme” davant l’anunci de la vicepresidenta de presentar una proposta de reforma del sistema abans de febrer, perquè el mateix arriba “després de set anys sense que haja aparegut ni un sol document, xifra o proposta tècnica treballada”.

Esta “falta de concreció” podria respondre, segons Merino, a una “lògica política evident: prioritzar els equilibris parlamentaris i satisfer les exigències dels independentistes, del suport dels quals depén l’estabilitat del Govern d’Espanya, abans que afrontar amb serietat i urgència la reforma d’un model que és obsolet”.

La consellera ha felicitat els nous col·legiats i als professionals reconeguts pels seus 25 i 50 anys de trajectòria, així com la intervenció de l’economista Ángel de la Fuente, de qui ha destacat la seua “claredat i rigor” en l’anàlisi del model de finançament.

Finalment ha agraït al col·lectiu d’economistes el seu paper “imprescindible” en un any marcat per la reconstrucció després de la riuada d’octubre de 2024 “perquè la vostra capacitat de ser brúixola tècnica i estratègica han sigut determinants per a orientar decisions i prioritzar recursos en un context extraordinàriament difícil”.

El Dia de l’Economista se celebra des de 2017 i el seu objectiu és servir de punt de trobada dels professionals del sector que recentment s’han incorporat a la institució. Durant esta edició també s’han entregat els diplomes i mencions honorífiques als economistes que complixen 25 i 50 anys de col·legiació, respectivament.

Fecha: 21/11/2025